ราคาทองปิดวานนี้ปรับขึ้น ขณะตลาดจับตารายงานประชุมเฟด
 สัญญาทองคำตลาดนิวยอร์กปิดบวกเมื่อคืนนี้ (20 พ.ค.) ขณะที่นักลงทุนจับตาดูรายงานการประชุมประจำเดือนเม.ย.ของธนาคารกลางสหรัฐ (เฟด) ซึ่งจะมีการเปิดเผยหลังจากตลาดทองคำปิดทำการแล้ว 
21 พ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนมิ.ย.เพิ่มขึ้น 2 ดอลลาร์ หรือ 0.17% ปิดวานนี้ (20 พ.ค.) ที่ระดับ 1,208.70 ดอลลาร์/ออนซ์, สัญญาโลหะเงินส่งมอบเดือนก.ค.เพิ่มขึ้น 4.2 เซนต์ ปิดที่ 17.113 ดอลลาร์/ออนซ์, ญญาพลาตินัมส่งมอบเดือนก.ค.เพิ่มขึ้น 6 ดอลลาร์ ปิดที่ 1,156.90 ดอลลาร์/ออนซ์ และสัญญาพัลลาเดียมส่งมอบเดือนมิ.ย.เพิ่มขึ้น 1.70 ดอลลาร์ ปิดที่ 776.85 ดอลลาร์/ออนซ์
โดยนักลงทุนจับตาดูรายงานการประชุมประจำเดือนเม.ย.ของเฟดซึ่งจะมีการเปิดเผยหลังจากตลาดทองคำนิวยอร์กปิดทำการแล้ว ขณะที่นักวิเคราะห์บางกลุ่มคาดว่า ข้อมูลด้านแรงงานและการผลิตที่อ่อนแอของสหรัฐอาจทำให้เฟดยังไม่ปรับขึ้นอัตราดอกเบี้ยในการประชุมเดือนมิ.ย.นี้